b'\n_START_ARTICLE_\nSarpedon\n_START_PARAGRAPH_\nSarpedon (gr\xc5\xa1ko \xce\xa3\xce\xb1\xcf\x81\xcf\x80\xce\xb7\xce\xb4\xe1\xbd\xa0\xce\xbd, Sarpid\xc3\xb3n) je ime treh oseb iz gr\xc5\xa1ke mitologije.\n_START_SECTION_\nSarpedon, sin Zevsa in Evrope\n_START_PARAGRAPH_\nPrvi Sarpedon je bil sin Zevsa in Evrope in brat Minosa in Radamantisa. Vzgojil ga je kralj Asterion, potem pa ga je kralj Minos izgnal in ga prisilil, da je poiskal zato\xc4\x8di\xc5\xa1\xc4\x8de pri svojem stricu, kralju Kiliksu. Sarpedon je podjarmil Milijance in jim zavladal. Njegovo kraljestvo je po njegovem nasledniku, kralju Liku, sinu Pandiona II., dobilo ime Likija._NEWLINE_Po drugi razli\xc4\x8dici legende je bil Sarpedon izgnan zaradi spora z Minosom in Radamantom zaradi de\xc4\x8dka z imenom Milet, v katerega so bili vsi trije zaljubljeni. Ko se je Milet opredelil za Sarpedona, sta bila oba prisiljena zbe\xc5\xbeati s Krete v Likijo. Zgodba se je prvi\xc4\x8d pojavila v virih iz 2. stoletja pr. n. \xc5\xa1t.\n_START_SECTION_\nSarpedon, sin Zevsa in Laodamije\n_START_PARAGRAPH_\nDrugi Sarpedon je bil sin Zevsa in Belerofontove h\xc4\x8derke Laodamije. Tudi on je bil likijski kralj. Na prestol je pri\xc5\xa1el potem, ko so se njegovi strici odrekli kilikijski kroni. V trojanski vojni se je vojskoval na trojanski strani skupaj s svojim sorodnikom Glavkom in postal eden od najve\xc4\x8djih trojanskih junakov._NEWLINE_Med napadom na gr\xc5\xa1ki tabor je Sarpedon opazil Patrokla, oble\xc4\x8denega v Ahilova obla\xc4\x8dila, in ga napadel v prepri\xc4\x8danju, da se bori z najve\xc4\x8djim gr\xc5\xa1kim junakom. Zevs je nameraval re\xc5\xa1iti svojega sina, vendar ga je Hera opomnila, da v bojih umirajo tudi sinovi drugih bogov. Zevs je zato dovolil, da Sarpedon umre. Sledila je ostra bitka med Grki in Trojanci za njegovo truplo. Nazadnje so ga Trojanci pokopali, Grki pa so obdr\xc5\xbeali njegovo truplo.\n_START_SECTION_\nSarpedon iz Enosa\n_START_PARAGRAPH_\nTretji Sarpedon je bil tra\xc4\x8danski sin Pozejdona in brat Poltisa, kralja Enosa. V gr\xc5\xa1ki mitologiji je opisan kot predrzen nasilnik, ki ga je ubil Heraklej.'